ໃນວັນທີ 10 ທັນວາ 2021, ຄະນະພັກຮາກຖານ ຄັງເງິນແຫ່ງຊາດ, ໄດ້ຈັດກອງປະຊຸມເຜີຍແຜ່, ເຊື່ອມຊຶມ ເອກະສານສຳຄັນຕ່າງໆຂອງພັກປະຊາຊົນ ປະຕິວັດລາວ, ພ້ອມທັງປາຖະກະຖາວັນຊາດທີ 2 ທັນວາ ຄົບຮອບ 46 ປີ, ວັນຄາຍວັນເກິດປະທານ ໄກສອນ ພົມວິຫານ ແລະ ເຜີຍແຜ່ຜົນສຳເລັດກໍ່ສ້າງທາງລົດໄຟລາວ-ຈີນ, ໂດຍການເປັນປະທານຂອງສະຫາຍ ນາງ ວັນພອນ ພົມມະສອນ ຄະນະພັກປະຈຳກະຊວງ, ເລຂາຄະນະພັກຮາກຖານ, ຫົວໜ້າຄັງເງິນແຫ່ງຊາດ ກະຊວງການເງິນ, ມີຄະນະພັກຮາກຖານຄັງເງິນແຫ່ງຊາດ, ຄະນະກົມ, ຄະນະພະແນກ, ພ້ອມດ້ວຍພະນັກງານວິຊາການເຂົ້າຮ່ວມ.
ໃນກອງປະຊຸມ, ໄດ້ຮັບການເຜີຍແຜ່ມະຕິວ່າດ້ວຍເພີ່ມທະວີການນໍາພາຂອງພັກ ເພື່ອສ້າງການຫັນປ່ຽນຢ່າງແຂງແຮງ ແລະ ເລິກເຊິ່ງວຽກງານພະນັກງານ ສະບັບເລກທີ 04/ຄບສພ, ລົງວັນທີ 30 ກັນຍາ 2021, ຄໍາສັ່ງຂອງຄະນະທິການສູນກາງພັກວ່າດ້ວຍການປັບປຸງກົງຈັກການຈັດຕັ້ງຂອງບັນດາກະຊວງ-ອົງການ ແລະ ທ້ອງຖິ່ນ ສະບັບເລກທີ 190/ຄລສພ, ລົງວັນທີ 29 ກັນຍາ 2021; ມະຕິກອງປະຊຸມຄັ້ງທີ 03 ຂອງຄະນະບໍລິຫານງານສູນກາງພັກ ສະໄໝທີ XI, ແຈ້ງການຂອງຄະນະຈັດຕັ້ງສູນກາງພັກກ່ຽວກັບການກໍານົດການສ້າງແຜນກໍານົດພະນັກງານນໍາພາ-ຄຸ້ມຄອງ ສະບັບເລກທີ 159/ຄຈສພ, ລົງວັນທີ 01 ຕຸລາ 2021, ແຈ້ງການແນະນຳຂອງຄະນະຈັດຕັ້ງສູນກາງພັກກ່ຽວກັບການປັບປຸງເປົ້າໝາຍເຂົ້າຮ່ວມການທາບທາມ ແລະ ການສັງລວມຜົນການທາບທາມການສ້າງແຜນກຳນົດພະນັກງານນຳພາ-ຄຸ້ມຄອງ ສະບັບເລກທີ 158/ຄຈສພ, ລົງວັນທີ 01 ຕຸລາ 2021; ແຜນການດຳເນີນກ່ຽວກັບການຜັນຂະຫຍາຍ ຄໍາສັ່ງວ່າດ້ວຍ ການເພີ່ມທະວີການຄຸ້ມຄອງ ແລະ ຕ້ານການຮົ່ວໄຫຼຂອງລາຍຮັບງົບປະມານໄລຍະ 3 ປີ (2021-2023) ສະບັບເລກທີ 4741/ຄງຊ, ລົງວັນທີ 29 ກັນຍາ 2021.
ພ້ອມດຽວກັນນີ້, ຍັງໄດ້ຮັບຟັງການປາຖະກະຖາວັນຊາດ 2 ທັນວາ ຄົບຮອບ 46 ປີ, ຍົກໃຫ້ເຫັນວັນທີ່ມີຄວາມໝາຍຄວາມສຳຄັນທົ່ວປວງຊົນລາວ, ແມ່ນວັນແຫ່ງໄຊຊະນະອັນຍີ່ງໃຫຍ່ໃນປະຫວັດສາດແຫ່ງການຕໍ່ສູ້ກູ້ຊາດຂອງຊາດລາວເຮົາ; ແມ່ນວັນທີ່ປະຊາຊົນລາວບັນດາເຜົ່າໄດ້ມີອິດສະລະພາບ ແລະ ໄດ້ເປັນເຈົ້າຂອງປະເທດຊາດຢ່າງແທ້ຈິງອັນມີກຽດສະຫງ່າ ແລະ ຍັງໄດ້ຮັບຟັງປະຖະກະຖາວັນຄ້າຍວັນເກີດ ປະທານ ໄກສອນ ພົມວິຫານ ຄົບຮອບ 101 ປີ ແລະ ເຜີຍແຜ່ຜົນສໍາເລັດການກໍ່ສ້າງທາງລົດໄຟລາວຈີນ ນໍາອີກດ້ວຍ. ພາບ/ຂ່າວ: ກະຊວງການເງິນ